ДИРЕКТИВА 2008/88/ЕО НА КОМИСИЯТА
от 23 септември 2008 година
за изменение на Директива 76/768/ЕИО на Съвета относно козметичните продукти, с цел привеждане в съответствие с техническия прогрес на приложения II и III към нея
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/768/ЕИО на Съвета от 27 юли 1976 г. за сближаване на законодателствата на държавите-членки, свързани с козметични продукти (1), и по-специално член 8, параграф 2 от нея,
след консултация с Научния комитет по потребителските продукти,
като има предвид, че:
(1)
В резултат на публикуването през 2001 г. на научно изследване, озаглавено „Употреба на трайни бои за коса и риск от рак на пикочния мехур“, Научният комитет по козметични продукти и нехранителни продукти, предназначени за потребители, заменен с Решение 2004/210/ЕО на Комисията (2) с Научния комитет по потребителските продукти (НКПП), стигна до заключението, че потенциалните рискове са повод за безпокойство. Той препоръча Комисията да предприеме по-нататъшни стъпки за контрол на употребата на веществата в боите за коса.
(2)
Научният комитет по потребителските продукти освен това препоръча обща стратегия за оценка на безвредността на веществата в боите за коса, включително и изискванията за тестване на веществата, използвани в продуктите за боядисване на коса, по отношение на евентуалната им генотоксичност/мутагенност.
(3)
Вследствие на становищата на НКПП Комисията, държавите-членки и заинтересованите страни се споразумяха относно обща стратегия за регулиране на веществата в продуктите за боядисване на коса, според която индустрията се задължава да предостави досиета с научни данни относно веществата в боите за коса, които да бъдат оценени от НКПП.
(4)
Веществата, за които не са предоставени актуализирани досиета за безопасност, които да позволят да се направи адекватна оценка на риска, следва да бъдат включени в приложение II към Директива76/768/ЕИО.
(5)
Някои вещества в боите за коса вече са забранени или след изразено от НКПП становище, или поради липса на данни за безопасността. Веществата, които в момента подлежат на разглеждане, бяха внимателно подбрани, за да бъдат регламентирани заедно, тъй като са изброени в приложение IV. Предвид това че в съответния срок до НКПП не бяха изпратени никакви досиета относно безопасността на тези вещества при използването им в продуктите за боядисване на коса, които да позволят да се направи оценка на риска, няма доказателства, че тези вещества са безвредни за човешкото здраве, когато са използвани в продукти за боядисване на косата.
(6)
Веществата, за които няма досиета за безопасност, 1-хидрокси-2,4-диаминобензен (2,4-диаминофенол) и неговият дихидрохлорид; 1,4-дихидроксибензен (Hydroquinone); [4-[[4-анилино-1-нафтил][4-(диметиламино)фенил]метилен]циклохекса-2,5-диен-1-илиден]диметиламониев хлорид (Basic Blue 26); динатриев 3-[(2,4-диметил-5-сулфонатофенил)азо]-4-хидроксинафтален-1-сулфонат (Ponceau SX) и 4-[(4-аминофенил)(4-иминоциклохекса-2,5-диен-1-илиден)метил]-о-толуидин и неговият хидрохлорид (Basic Violet 14), фигуриращи в момента в приложение IV като оцветители и в приложение III, част 1 и част 2 като вещества в боите за коса, следва да се заличат от приложение III и да се забрани употребата им в продуктите за боядисване на коса от приложение II.
(7)
Директива 76/768/ЕИО следва да бъде съответно изменена.
(8)
Мерките, предвидени в настоящата директива, са в съответствие със становището на Постоянния комитет по козметичните продукти,
ПРИЕ НАСТОЯЩАТА ДИРЕКТИВА:
Член 1
Приложения II и III към Директива 76/768/ЕИО се изменят в съответствие с приложението към настоящата директива.
Член 2
1. Държавите-членки приемат и публикуват най-късно до 14 февруари 2009 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
Те прилагат тези разпоредби считано от 14 август 2009 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 23 септември 2008 година.